Szám: 1509-87/2023.

**TÁJÉKOZTATÓ**

**a lejárt határidejű közgyűlési határozatok végrehajtásáról**

Szombathely Megyei Jogú Város Önkormányzata Szervezeti és Működési Szabályzatának 22. § (4) bekezdése alapján az intézkedést igénylő lejárt határidejű közgyűlési határozatok végrehajtása érdekében tett intézkedésekről a leadott jelentések alapján az alábbiakban számolok be:

**68/2023. (II.23.) Kgy. sz. határozatában** a Közgyűlés a szociális munka területén dolgozók részére kitüntető díjak adományozásáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A kitüntetések a Szociális Hét keretén belül átadásra kerültek.

**154/2023. (IV.27.) Kgy. sz. határozatában** a Közgyűlés az egészségügy területén dolgozók részére kitüntető díjak adományozásáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A kitüntetések átadása a 2023. június 28. napján megtartott Semmelweis napi díjátadó ünnepségen, valamint a „Pro Sanitate Savariae” Életmű-díj átadása a 2023. november 11. napján megtartott Szent Márton Díjátadó Gálán megtörtént.

**212/2023. (VI.15.) Kgy. sz. határozatában** a Közgyűlés jóváhagyta a mikromobilitási járművek kölcsönzési célú közterületi elhelyezésére vonatkozó együttműködési megállapodás meghosszabbítását.

**Kalmár Ervin, a Városüzemeltetési Osztály vezetője jelenti:** Az együttműködési megállapodás módosítása mindkét fél részéről aláírásra került, a rollerek elhelyezésére szolgáló hotspotok felfestése megtörtént.

**247/2023. (IX.28.) Kgy. sz. határozatában** a Közgyűlés támogatás biztosításáról döntött a Vasi Tekesportért Alapítvány részére a 63. Nemzetközi Savaria Tekekupa rendezési költségeinek finanszírozására.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés aláírásra került.

**248/2023. (IX.28.) Kgy. sz. határozatában** a Közgyűlés támogatás biztosításáról döntött a Hátrányos Helyzetű Sportolókért Alapítvány részére a Düsseldorfban megrendezésre kerülő vb-n és a WKF Eb-n résztvevő sportolók versenyeztetéséhez.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés aláírásra került.

**249/2023. (IX.28.) Kgy. sz. határozatában** a Közgyűlés hozzájárult az Önkormányzat és az Alapítvány a Kerekesszékes Teniszért között létrejött támogatási szerződésben szereplő elszámolási határidő módosításához.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés módosítása aláírásra került.

**250/2023. (IX.28.) Kgy. sz. határozatában** a Közgyűlés hozzájárult az Önkormányzat és a PontMás Vas Megyei Autista Gyermekekért Alapítvány között létrejött támogatási szerződésben szereplő elszámolási határidő módosításához.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés módosítása aláírásra került.

**251/2023. (IX.28.) Kgy. sz. határozatában** a Közgyűlés hozzájárult a Savaria University Press Alapítvány támogatásához.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés aláírásra került.

**252/2023. (IX.28.) Kgy. sz. határozatában** a Közgyűlés elfogadta a Bartók Béla krt. – Gagarin utca – Jókai Mór utca – Jégpince utca kereszteződésben készült új körforgalmi csomópont belső szigetének növénytelepítésére vonatkozó felajánlást.

**Kalmár Ervin, a Városüzemeltetési Osztály vezetője jelenti:** Az Örökzöld Kertészet Kft.-vel a megállapodás 2023. október 20. napján aláírásra került. A körforgalom beültetésre, a támogatói tábla megrendelésre került.

**266/2023. (IX.28.) Kgy. sz. határozatában** a Közgyűlés a Fedett Uszoda és Termálfürdő teljes újranyitása érdekében működési támogatás biztosításáról döntött a VASIVÍZ ZRt. részére, és jóváhagyta a társasággal kötendő működtetési és támogatási megállapodást.

**Nagyné Dr. Gats Andrea, a Jogi és Képviselői Osztály vezetője jelenti:** A működtetési és támogatási megállapodás 4. számú módosítása 2023. október 10. napján aláírásra került, az Önkormányzat a támogatási összeget október 30. napján átutalta.

**274/2023. (IX.28.) Kgy. sz. határozatában** a Közgyűlés egyetértett azzal, hogy az Önkormányzat 2024. évben is csatlakozzon a hátrányos helyzetű felsőoktatási hallgatók, illetőleg felsőoktatási tanulmányokat kezdeni kívánó fiatalok támogatására létrehozott ösztöndíjrendszerhez.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A pályázat kiírása megtörtént, a beérkezett pályázatok elbírálása folyamatban van.

**299/2023. (IX.28.) Kgy. sz. határozatában** a Közgyűlés a SZOMHULL NKft. és a SZOVA NZrt. közös egyesülési tervének elfogadásával kapcsolatos döntéseket hozott, elfogadta az átvevő gazdasági társaság alapszabályát és felkérte az átvevő gazdasági társaság vezérigazgatóját, hogy készítse el a társaság egyesülés utáni szervezeti és működési szabályzatát.

**Nagyné Dr. Gats Andrea, a Jogi és Képviselői Osztály vezetője jelenti:** A társaság alapszabályának módosítása aláírásra került. A SZOVA Nonprofit Zrt. megvizsgálta a társaság szervezeti és működési szabályzatát, annak módosítása nem szükséges.

**303/2023. (IX.28.) Kgy. sz. határozatában** a Közgyűlés felkérte a kizárólagos, illetve többségi önkormányzati tulajdonú gazdasági társaságok vezetőit, hogy alkossanak szabályzatot a társaság vagyonának értékesítésére vonatkozóan, és azt jóváhagyásra terjesszék a Gazdasági és Jogi Bizottság novemberi ülése elé.

**Nagyné Dr. Gats Andrea, a Jogi és Képviselői Osztály vezetője jelenti:** A társaságok a határozat alapján elkészített szabályzataik tervezetét megküldték, azonban ezek további egyeztetése és átdolgozása szükséges, ezért a beszámoló végén található határozatban javaslatot teszek a határozat határidejének módosítására.

**323/2023. (IX.28.) Kgy. sz. határozatában** a Közgyűlés kitüntető díjak adományozásáról döntött.

**Dr. Füzi Judit, a Polgármesteri Kabinet vezetője jelenti:** A kitüntetések a 2023. november 11. napján megtartott Szent Márton Napi Díjátadó Gálán átadásra kerültek.

**327/2023. (X.26.) Kgy. sz. határozatában** a Közgyűlés javaslatokat fogalmazott meg a Szombathelyi Tankerületi Központhoz tartozó általános iskolák 2024/2025. tanévre vonatkozó felvételi körzeteinek tervezetéhez.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A Szombathelyi Tankerületi Központ részére a határozat megküldésre került.

**330/2023. (X.26.) Kgy. sz. határozatában** a Közgyűlés tudomásul vette a SZOVA NZrt. Felügyelőbizottságába munkavállalói küldött delegálását, és felhatalmazta a polgármestert a társaság alapszabálya módosításának aláírására.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a társaságnak megküldésre, az alapszabály módosítása aláírásra került.

**331/2023. (X.26.) Kgy. sz. határozatában** a Közgyűlés hozzájárult ahhoz, hogy a Szombathelyi Tenisz Sportszolgáltató Kft. Bérlő a szombathelyi 2690 hrsz.-ú ingatlanon elvégzett beruházást a Szombathelyi Sportközpont és Sportiskola NKft. mint kezelő felé adja át, és a beruházáshoz kapcsolódó bérbeszámítást a bérleti szerződés fennállása alatt közvetlenül a kezelő felé érvényesítse.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a kezelő Szombathelyi Sportközpont és Sportiskola NKft. részére megküldésre került.

**332/2023. (X.26.) Kgy. sz. határozatában** a Közgyűlés a Polgármesteri Hivatal földszinti házasságkötő termét „Eszter terem”-nek nevezte el.

**Dr. Holler Péter, a Hatósági Osztály vezetője jelenti:** A Polgármesteri Hivatal földszinti házasságkötő terme „Eszter terem”-nek elnevezésével kapcsolatos intézkedések megtörténtek.

**337/2023. (X.26.) Kgy. sz. határozatában** a Közgyűlés elfogadta az Eötvös Loránd Tudományegyetem által az Önkormányzat és az Egyetem között a szombathelyi duális gépészmérnök képzés fenntartására vonatkozóan megkötött együttműködési megállapodás alapján benyújtott szakmai és pénzügyi beszámolót, és felkérte a polgármestert, hogy az Egyetem 2023/2024. tanévre vonatkozó támogatásának utalásáról intézkedjen.

**Vinczéné Dr. Menyhárt Mária, az Egészségügyi és Közszolgálati Osztály vezetője és Stéger Gábor, a Közgazdasági és Adó Osztály vezetője jelentik:** Az ELTE részére a határozat megküldésre került, a 2023/2024. tanévre vonatkozó támogatás átutalása 2023. november 2. napján megtörtént.

**339/2023. (X.26.) Kgy. sz. határozatában** a Közgyűlés elfogadta Szombathely Megyei Jogú Város 2023-2028. közötti időszakra vonatkozó Civil Koncepcióját.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A Civil Koncepció 2023. november 7. napján aláírásra, majd a szombathely.hu oldalon közzétételre került.

**340/2023. (X.26.) Kgy. sz. határozatában** a Közgyűlés jóváhagyta a szombathelyi külterületi 02089/6 hrsz.-ú ingatlanból telekalakítási eljárás lefolytatását követően kialakuló, összesen 1 ha 7463 m2 nagyságú terület értékesítésére vonatkozó pályázati felhívást.

**Nagyné Dr. Gats Andrea, a Jogi és Képviselői Osztály vezetője jelenti:** A pályázati felhívás 2023. október 27. napján kifüggesztésre került.

**342/2023. (X.26.) Kgy. sz. határozatában** a Közgyűlés felkérte a szombathelyi identitást erősítő kampánnyal kapcsolatban az önkormányzati intézmények, többségi tulajdonú gazdasági társaságok vezetőit a szombathelyiek tájékoztatására az általuk tervezett vagy megvalósított intézkedésekről.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A szombathelyi identitást erősítő kampánnyal kapcsolatban az önkormányzati intézmények, többségi tulajdonú gazdasági társaságok vezetői részére a közgyűlési határozat megküldésre került.

**343/2023. (X.26.) Kgy. sz. határozatában** a Közgyűlés jóváhagyta a Szombathelyi Köznevelési GAMESZ magasabb vezetőjére vonatkozó pályázati felhívást.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A pályázati felhívás a Közszolgálati Személyügyi Központ portálon és a város honlapján megjelentetésre került.

**344/2023. (X.26.) Kgy. sz. határozatában** a Közgyűlés elfogadta a Mesebolt Bábszínház igazgatói feladatainak ellátására vonatkozó pályázati felhívást.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A pályázati felhívás a minisztériumi honlapon és a város honlapján közzétételre került.

**345/2023. (X.26.) Kgy. sz. határozatában** a Közgyűlés egyetértett a Mesebolt Bábszínház létszámelőirányzatának módosításával.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat az intézmény és a GESZ részére megküldésre került.

**354/2023. (XI.9.) Kgy. sz. határozatában** a Közgyűlés az „Új bölcsőde építése Szombathely Szentkirályi városrészen” elnevezésű projekttel kapcsolatos döntést hozott.

**Kalmár Ervin, a Városüzemeltetési Osztály vezetője jelenti:** A Miniszterelnökség Helyreállítási Terv Végrehajtásáért Felelős Helyettes Államtitkártól érkezett 2023. november 10-i keltezésű levél értelmében szabálytalanság nem történt az „Új bölcsőde építése Szombathely Szentkirályi városrészen” című projekt esetén, ezért a szabálytalansági eljárás lezárásra került. Mindezzel összefüggésben a Helyettes Államtitkárság 2023. november 13. napján a pénzügyi felfüggesztés visszavonásáról tájékoztatta az Önkormányzatot. A projekt megvalósítására a vállalkozási szerződés a Westunion-Plan Kft.-vel 2023. november 13. napján aláírásra került. 2023. november 15. napján a munkaterület átadási-átvételi eljárás lezajlott, a kivitelező munkavégzésre megkapta a Szombathely, Szent István király utca 119. szám alatti ingatlant.

**355/2023. (XI.9.) Kgy. sz. határozatában** a Közgyűlés jóváhagyta új településrendezési eszközök készítése érdekében az államigazgatási eljárás véleményezési szakaszában beérkezett észrevételeket, véleményeket, illetve az azokra megfogalmazott válaszokat, és felkérte a polgármestert a döntés dokumentálására és közzétételére, valamint a javított tervezet és a véleményezési szakaszban keletkezett egyéb dokumentumok megküldésére az állami főépítésznek.

**Sütő Gabriella, városi főépítész jelenti:** A tervezet és egyéb dokumentumai 2023. november 10. napján közzétételre és az állami főépítésznek megküldésre kerültek.

**356/2023. (XI.9.) Kgy. sz. határozatában** a Közgyűlés egyetértett „Szombathely Megyei Jogú Város Polgármesterének Emlékérme” kitüntetés átadásával.

**Dr. Füzi Judit, a Polgármesteri Kabinet vezetője jelenti:** A kitüntetés a 2023. november 11. napján megtartott Szent Márton Napi Díjátadó Gálán átadásra került.

Kérem a Tisztelt Közgyűlést, hogy a fenti tájékoztatómban foglaltakat elfogadni szíveskedjék.

**Szombathely, 2023. november 22.**

|  |  |
| --- | --- |
|  | **/: Dr. Károlyi Ákos :/** |

**HATÁROZATI JAVASLAT**

**……/2023. (XI.30.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 303/2023. (IX.28.) Kgy. számú határozat határidejének a Gazdasági és Jogi Bizottság 2024. januári ülésére történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** a 2. pontban foglaltak szerint